Soliq to‘lovchilarni pasportlashtirish uch yilda bir marotaba o‘tkaziladigan bo‘ldi

10-dekabr kuni Oliy Majlis Qonunchilik palatasining majlisida “2019-yilga byudjet-soliq siyosati Konsepsiyasi va 2020—2021-yillarga prognoz mo‘ljallari qabul qilinishi munosabati bilan O‘zbekiston Respublikasining ayrim qonun hujjatlariga o‘zgartish va qo‘shimchalar kiritish to‘g‘risida”gi O‘zbekiston Respublikasi qonuni loyihasi qizg‘in muhokama etilib, tanqidiy ko‘rib chiqildi. Bu haqda “Spot” xabar berdi.

Mazkur loyiha parlament quyi palatasining qo‘mitalari, fraksiyalarida bo‘lib o‘tgan muhokamalarda ham, yalpi majlisda ham deputatlarning bir qator savol va e’tirozlarini keltirib chiqargandi. 11-dekabr kuni ushbu qonun loyihasi qayta ko‘rib chiqildi.
Muhokama qilingan masalalardan biri bu soliq to‘lovchilarni pasportlashtirish masalasi bo‘ldi. Soliq kodeksining tegishli moddasi uzoq muhokamalaridan so‘ng soddalashtirildi.
Endi pasportlashtirish jarayonining davriyligi belgilab qo‘yildi, ya’ni, uni har yili emas, balki uch yilda bir marotaba o‘tkazish belgilandi.
Shuningdek, soliq to‘lovchilarni pasportlashtirish natijasida tuzilgan dalolatnoma soliqlar va boshqa majburiy to‘lovlarni hisoblashga asos bo‘lishiga doir norma, shuningdek, bu jarayonga huquqni muhofaza qilish idoralarini jalb etishga oid norma chiqarib tashlandi.
Muhokamalarda pasportlashtirish jarayoni tadbirkorlarning moliyaviy-xo‘jalik faoliyatiga aralashuvlarni nazarda tutmasligi ta’kidlandi.
Muhokamalar davomida boshqa bir qator normalar ham soliq to‘lovchilar manfaatidan kelib chiqib, qayta ko‘rib chiqildi.